b'\n_START_ARTICLE_\nJuozas Tallat-Kelp\xc5\xa1a\n_START_SECTION_\nBiografija\n_START_PARAGRAPH_\nProt\xc4\x97viai buvo totori\xc5\xb3 bajorai, susigiminiav\xc4\x99 su lietuviais. 1900\xc2\xa0m. baig\xc4\x99s Ylaki\xc5\xb3 liaudies mokykl\xc4\x85, mok\xc4\x97si Palangos progimnazijoje, brandos atestat\xc4\x85 gavo Peterburge (Rusija). Muzikos pradmenis gavo i\xc5\xa1 savo t\xc4\x97vo vargonininko. V\xc4\x97liau mok\xc4\x97si Roki\xc5\xa1kio vargoninink\xc5\xb3 mokykloje pas Rudolf\xc4\x85 Lyman\xc4\x85._NEWLINE_1905\xe2\x80\x931907\xc2\xa0m. gyveno Vilniuje, kur Rus\xc5\xb3 muzikos draugijos mokykloje i\xc5\xa1moko grie\xc5\xbeti violon\xc4\x8dele. Mokytojavo prad\xc5\xbeios mokykloje, vargonininkavo \xc5\xa0v. Mikalojaus ba\xc5\xbeny\xc4\x8dioje, vadovavo Lietuvi\xc5\xb3 savi\xc5\xa1alpos draugijos chorui\xc2\xa0\xe2\x80\x93 prisijungus \xe2\x80\x9eKankli\xc5\xb3\xe2\x80\x9c draugijos chorui, susidar\xc4\x97 70\xe2\x80\x9380 dalyvi\xc5\xb3 kolektyvas, kuris reng\xc4\x97 koncertus-vakarus, giedojo ba\xc5\xbeny\xc4\x8dioje. 1907 m. G. Landsbergio-\xc5\xbdemkalnio \xe2\x80\x9eEglei \xc5\xbeal\xc4\x8di\xc5\xb3 karalienei\xe2\x80\x9c para\xc5\xa1\xc4\x97 muzik\xc4\x85 ir su choru t\xc4\x85 veikal\xc4\x85 pastat\xc4\x97._NEWLINE_1907\xe2\x80\x931916\xc2\xa0m. gyveno Peterburge: konservatorijoje studijavo kompozicijos teorij\xc4\x85 pas A. Liadov\xc4\x85, M. \xc5\xa0teinberg\xc4\x85 ir J. Vytuol\xc4\xaf. Vadovavo lietuvi\xc5\xb3 ir baltarusi\xc5\xb3 chorams, dirigavo opere\xc4\x8di\xc5\xb3 spektaklius, dalyvavo dramos vaidinimuose, akompanavo solistams, k\xc5\xabr\xc4\x97 muzik\xc4\x85 scenos veikalams. Vasaros atostog\xc5\xb3 metu Lietuvoje u\xc5\xbera\xc5\xa1in\xc4\x97jo liaudies dainas, organizavo chorus. 1909\xc2\xa0m. sausio m\xc4\x97n. per atostogas Vilniuje pastat\xc4\x97 Miko Petrausko oper\xc4\x85 \xe2\x80\x9eBirut\xc4\x97\xe2\x80\x9c. Tais pa\xc4\x8diais metais Lietuvi\xc5\xb3 mokslo draugijos suva\xc5\xbeiavime Vilniuje i\xc5\xa1rinktas dain\xc5\xb3 ir melodij\xc5\xb3 rinkimo komisijos nariu._NEWLINE_1910\xc2\xa0m. ir 1914\xe2\x80\x931916 m. dirbo \xc5\xa0v. Kotrynos berniuk\xc5\xb3 gimnazijoje dainavimo ir muzikos mokytoju. 1910 m. vasario m\xc4\x97n. su sustiprintu Peterburgo lietuvi\xc5\xb3 choru dalyvavo etnografiniame keturiolikos taut\xc5\xb3 koncerte. 1912\xc2\xa0m. Mikalojaus Konstantino \xc4\x8ciurlionio mirties metini\xc5\xb3 min\xc4\x97jimo koncerte, be kit\xc5\xb3 k\xc5\xabrini\xc5\xb3, buvo atliktos ir M. K. \xc4\x8ciurlionio penkios harmonizuotos lietuvi\xc5\xb3 liaudies dainos._NEWLINE_1916 m. buvo pa\xc5\xa1auktas atlikti karin\xc4\x99 prievol\xc4\x99, tarnavo \xc4\xafvairiuose Rusijos miestuose: Mogiliave, Oriole, Kurske, Vorone\xc5\xbee. 1918\xc2\xa0m. apsigyveno Vilniuje, kur sub\xc5\xabr\xc4\x97 lietuvi\xc5\xb3 mi\xc5\xa1r\xc5\xb3j\xc4\xaf chor\xc4\x85, d\xc4\x97st\xc4\x97 muzik\xc4\x85 lietuvi\xc5\xb3 gimnazijoje, reng\xc4\x97 koncertus. \xc4\xae vald\xc5\xbei\xc4\x85 at\xc4\x97jus bol\xc5\xa1evikams, i\xc5\xa1rinktas \xc5\xa0vietimo liaudies komisariato muzikos kolegijos nariu, r\xc5\xabpinosi lietuvi\xc5\xb3 operos teatro ir muzikinio \xc5\xa1vietimo organizavimu, i\xc5\xa1vyko \xc4\xaf Maskv\xc4\x85 susipa\xc5\xbeinti su muzikos mokykl\xc5\xb3 darbu.\n_START_SECTION_\nTarpukaris\n_START_PARAGRAPH_\n1919\xe2\x80\x931920\xc2\xa0m. gilino teorines \xc5\xbeinias pas prof. G. \xc5\xa0uman\xc4\x85 Berlyno valstybin\xc4\x97je meno akademijoje. Lenkijai okupavus Vilni\xc5\xb3, 1920 m. apsigyveno Kaune. Vadovavo Lietuvi\xc5\xb3 meno k\xc5\xabr\xc4\x97j\xc5\xb3 draugijos muzikos sekcijai. 1920 m. paskirtas suvalstybintos Juozo Naujalio muzikos mokyklos direktoriumi. 1920\xe2\x80\x931923 m. vadovavo Kauno muzikos mokyklos operos klasei ir simfoniniam orkestrui._NEWLINE_Prisid\xc4\x97jo prie Operos vaidyklos \xc4\xafsteigimo, pirmasis jos dirigentas. 1920 m. gruod\xc5\xbeio 31 d. dirigavo pirm\xc4\x85j\xc4\xaf teatre pastatyt\xc4\x85 spektakl\xc4\xaf\xc2\xa0\xe2\x80\x93 D\xc5\xbeiuzep\xc4\x97s Verd\xc5\xbeio oper\xc4\x85 \xe2\x80\x9eTraviata\xe2\x80\x9c. 1923\xc2\xa0m. Valstyb\xc4\x97s teatro direktorius, 1920\xe2\x80\x931944\xc2\xa0m. vyr. dirigentas._NEWLINE_1925\xc2\xa0m. vasar\xc4\x85 i\xc5\xa1vyko \xc4\xaf \xc4\x8cekoslovakij\xc4\x85 ir Austrij\xc4\x85 pasitobulinti operinio dirigavimo srityje. 1926\xc2\xa0m. i\xc5\xa1rinktas \xc4\xaf Lietuvos \xc5\xa1vietimo ministerijos Meno taryb\xc4\x85. Nuo 1933\xc2\xa0m. Lietuvos filharmonijos draugijos Meno tarybos narys. 1933\xe2\x80\x931944 m. vadovavo Kauno konservatorijos operos klasei ir simfoniniam orkestrui. 1935\xc2\xa0m. buvo pasi\xc5\xb3stas \xc4\xaf Belgij\xc4\x85 i\xc5\xa1bandyti Kauno Vytauto Did\xc5\xbeiojo karo muziejaus bok\xc5\xa1tui pagamintus varpus ir parsi\xc5\xb3sdinti juos \xc4\xaf Lietuv\xc4\x85.\n_START_SECTION_\nSovietmetis\n_START_PARAGRAPH_\n1940\xc2\xa0m. liepos m\xc4\x97n. Liaudies Seimo rinkim\xc5\xb3 proga para\xc5\xa1\xc4\x97 pirmuosius propagandinio turinio darbus\xc2\xa0\xe2\x80\x93 chorines dainas ir solo su fortepijonu. 1944 m. Kauno valstybinio dramos teatro ir Kauno konservatorijos direktorius. 1944\xe2\x80\x931949\xc2\xa0m. LSSR valstybinio operos ir baleto teatro vyriausiasis dirigentas. 1945\xc2\xa0m. nusipeln\xc4\x99s meno veik\xc4\x97jas, 1948\xc2\xa0m. Stalino premijos laureatas._NEWLINE_1948\xe2\x80\x931949 m. Vilniaus konservatorijos operinio parengimo katedros ved\xc4\x97jas ir operos studijos vadovas. 1948 m. profesorius. Jo pastangomis pastatyta Piotro \xc4\x8caikovskio opera \xe2\x80\x9eEugenijus Oneginas\xe2\x80\x9c. 1948\xe2\x80\x931949 m. pirmasis Lietuvos kompozitori\xc5\xb3 s\xc4\x85jungos valdybos pirmininkas. Mir\xc4\x97 1949 m. vasario 5 d. diriguodamas radijuje savo \xe2\x80\x9eKantat\xc4\x85 apie Stalin\xc4\x85\xe2\x80\x9c. Palaidotas Ras\xc5\xb3 kapin\xc4\x97se.\n_START_SECTION_\nK\xc5\xabryba\n_START_PARAGRAPH_\nJ. Tallat-Kelp\xc5\xa1os k\xc5\xabrybinis palikimas\xc2\xa0\xe2\x80\x93 tai solo ir choro dainos, \xe2\x80\x9eKantata apie Stalin\xc4\x85\xe2\x80\x9c (1947\xc2\xa0m.), simfoniniai ir kameriniai k\xc5\xabriniai. Jo dainos \xe2\x80\x9e\xc4\x8ci\xc5\xabto\xe2\x80\x9c, \xe2\x80\x9eGale lauko toli\xe2\x80\x9c ir \xe2\x80\x9eMeno daina\xe2\x80\x9c skamb\xc4\x97jo JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97se, be j\xc5\xb3 neapsi\xc4\x97jo ir Lietuvos chorai, dain\xc5\xb3 \xc5\xa1vent\xc4\x97s. Muzika, para\xc5\xa1yta lietuvi\xc5\xa1kiems vaidinimams Vilniuje, Peterburge ir Kaune, iki m\xc5\xabs\xc5\xb3 dien\xc5\xb3 nei\xc5\xa1liko.'